Жоба

ҚАЗАҚСТАН РЕСПУБЛИКАСЫНЫҢ ЗАҢЫ

Қазақстан Республикасының кейбір заңнамалық актілеріне жол жүрісін ұйымдастыру мәселелері бойынша өзгерістер мен толықтырулар енгізу туралы

1-бап.Қазақстан Республикасының мына заңнамалық актілеріне өзгерістер мен толықтырулар енгізілсін:

1. «Жол жүрісі туралы» 2014 жылғы 17 сәуірдегі Қазақстан Республикасының Заңына:
2. 1-бап мынадай мазмұндағы 53-1) және 53-2) тармақшалармен толықтырылсын:

«53-1) шағын электр көлік құралы – электр самокаттар мен мопедтерді қоспағанда, электр қозғалтқышпен жарақтандырылған, жеке қозғалысқа арналған, бір немесе бірнеше дөңгелегі бар көлік құралы;

53-2) электр самокат – екі немесе үш дөңгелегі бар, электр қозғалтқыш(тар)ын пайдалану арқылы бір адамның қозғалуына арналған, орындығы жоқ, ең жоғары конструктивтік жылдамдығы сағатына жиырма бес километрден аспайтын жеке ұтқыр электр көлік құралы;»;

1. 57-бап мынадай редакцияда жазылсын:

«57-бап. Мопед, электр самокат, велосипед, шағын электр көлік құралдары жүргізушілерінің, жол бойымен мал, табын, жүк артылған, жегілген малды немесе мініс малын айдаушылардың құқықтары мен міндеттері

1. Мопед, электр самокат, велосипед жүргізушілерінің, жол бойымен мал, табын, жүк артылған, жегілген малды немесе мініс малын айдаушылардың жол жүрісі қағидаларына сәйкес жолдарда жүруге құқығы бар.

2. Мопед, электр самокат, велосипед, шағын электр көлік құралдары жүргізушілері, жол бойымен мал, табын, жүк артылған, жегілген малды немесе мініс малын айдаушылар Қазақстан Республикасының Үкіметі бекіткен жол жүрісі қағидаларын білуге және сақтауға міндетті.

3. Мопед, электр самокат және велосипед жүргізушілеріне:

1) ең болмағанда бір қолымен рульден ұстамай жүргізуге;

2) жолаушыларды тасымалдауға арналған арнайы құрылғылары бар велосипедпен және мопедпен тасымалдаудан басқа, жолаушыларды тасымалдауға;

3) жүктерді тасымалдауға арналған арнайы құрылғылары бар велосипедпен және мопедпен тасымалдаудан басқа жүкті, сондай-ақ габаритінен ұзындығы немесе ені бойынша елу сантиметрден артық шығып тұратын жүкті немесе басқаруға кедергі келтіретін жүкті тасымалдауға;

4) велосипедті немесе электр самокатты басқарған кезде қатарында велосипед жолы болған кезде жолмен жүруге;

5) трамвай жүретін жолдарда және осы бағытта жүруге арналған біреуден артық жолағы бар жолдарда солға бұрылуға немесе кері бұрылуға;

5-1) велосипедті немесе электр самокатты басқарған кезде жол қиылысын кесіп өтуге тыйым салынады.

Велосипедшілер және электр самокат жүргізушілері жол қиылыстарын жаяу жүргіншілер өткелі арқылы көлік құралын қасына алып жүріп кесіп өтеді;

6) мопедпен және велосипедпен пайдалануға арналған тіркемені сүйретуден басқа, мопедтерді, электр самокаттарды және велосипедтерді, сондай-ақ мопедтермен, электр самокаттармен және велосипедтермен сүйретуге;

7) жаяу жүргінші өткелімен жүруге;

8) мопедті, велосипедті немесе электр самокатты басқарған кезде түймеленген мотошлемсіз және тәуліктің қараңғы уақытында жарық шағылыстыратын жилетсіз болуға тыйым салынады.

4. Электр самокаттары велосипед жолымен, велосипед жолағымен, ал олар болмаған кезде – жолдың жүру бөлігінің оң жақ шетімен, оның ішінде маршруттық көлік құралдарына арналған жолақпен бір қатарда жүреді.

Он алты жасқа толмаған велосипедшілерге, электр самокат жүргізушілеріне жолдың жүру бөлігінің оң жақ шетімен, маршруттық көлік құралдарына арналған жолақпен, жолдың жиектерімен жүруге жол берілмейді.

5. Шағын электр көлік құралдарының жүргізушілеріне:

1) рульсіз шағын электр көлік құралдарын қоспағанда, ең болмағанда бір қолымен рульден ұстамай жүргізуге;

2) жолаушылар тасымалдауға;

3) жүкті тасымалдауға;

4) шағын электр көлік құралын басқарған кезде жолдың жүру бөлігімен жүруге;

5) шағын электр көлік құралын басқарған кезде қатарында велосипед жолы, велосипед жолағы болған кезде тротуармен жүруге;

6) шағын электр көлік құралдарын, шағын электр көлік құралдарымен сүйретуге;

7) жаяу жүргінші өткелімен жүруге тыйым салынады.

Шағын электр көлік құралдарының жүргізушілері жолдың жүру бөліктерінің қиылыстарын жаяу жүргіншілер өткелі арқылы, көлік құралынан түсіп кесіп өтеді.»;

3) мынадай мазмұндағы 93-1-баппен толықтырылсын:

«93-1-бап. Көлік құралының жол жүрісіне қатысуына рұқсат, көлік құралын басқару құқығын беретін құжаттарды және мемлекеттік тіркеу нөмірі белгілерін дайындау саласындағы мемлекеттік монополия

1. Осы Заңның 70-бабында және 73-бабының 7-тармағында көрсетілген құжаттарды дайындау, құжаттарды дайындау жүйесінің интеграцияланған деректер банкін жинақтау және жүргізу, ішкі істер органдары үшін бағдарламалық-техникалық өнімдерді әзірлеу, ендіру және қолдап отыру процестерін есепке алу жөніндегі жұмысты автоматтандыру бойынша қызмет мемлекеттік монополияға жатады және оны Қазақстан Республикасы Үкіметінің шешімі бойынша құрылған шаруашылық жүргізу құқығындағы республикалық мемлекеттік кәсіпорын жүзеге асырады.
2. Республикалық мемлекеттік кәсіпорын көрсететін көлiк құралына берілген тiркеу құжаттарын, мемлекеттiк тiркеу нөмiрі белгiлерiн және жүргiзушi куәлiктерді жеделдетілген тәртіппен жасау және беру бойынша қызметке бағалар прейскурантын монополияға қарсы органмен келісу бойынша жол жүрісі қауіпсіздігін қамтамасыз ету жөніндегі уәкілетті орган бекітеді.».

2-бап.Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

# Қазақстан Республикасының

#  Президенті